El Govern de la Generalitat va aprovar el proppassat 7 de juny de 2016, mitjançant l'Acord GOV/75/2016, el Pla estratègic de recerca i innovació en salut 2016-2020 (d'ara endavant, PERIS), que representa l'instrument del Departament de Salut de la Generalitat per fomentar la recerca i la innovació en el marc del sistema de salut de Catalunya, de forma que aquestes puguin constituir una palanca d'impuls i de millora contínua del nostre sistema, d'acord amb les directrius marcades pel Pla de salut de Catalunya 2016-2020, que reconeix la recerca i la innovació com una de les línies estratègiques fonamentals per a la modernització de l'estructura de la salut a Catalunya.
Mitjançant l'Ordre SLT/274/2016, d'11 d'octubre, per la qual s'aproven les bases reguladores per a la concessió de subvencions d'accions incloses en el Pla estratègic de recerca i innovació en salut 2016-2020, es van establir les bases reguladores per a la concessió de subvencions, en règim de concurrència competitiva, per al finançament de les accions instrumentals que recull el Pla estratègic de recerca i innovació en salut 2016-2020, amb la finalitat de fomentar la recerca i la innovació en salut a Catalunya.
Posteriorment, per Resolució SLT/2381/2016, de 19 d'octubre, per la qual s'obre la convocatòria per al 2017 per a la concessió de subvencions, en règim de concurrència competitiva, per al finançament de diferents programes i accions instrumentals inclosos en el Pla estratègic de recerca i innovació en salut 2016-2020, es va obrir la primera convocatòria de subvencions en l'àmbit del PERIS.
Tanmateix, amb posterioritat, s'ha detectat la necessitat de modificar aspectes puntuals de l'articulat de l'esmentada Ordre SLT/274/2016, d'11 d'octubre, per la qual s'aproven les bases reguladores per a la concessió de subvencions d'accions incloses en el PERIS, com ara modificar la base 19.1, relativa a la publicitat de les subvencions, per tal d'adequar-ne el contingut a la modificació de l'apartat 6 de l'article 94 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, operada per la Llei 5/2017, de 28 de març, de mesures fiscals, administratives, financeres i del sector públic i de creació i regulació dels impostos sobre grans establiments comercials, sobre estades en establiments turístics, sobre elements radiotòxics, sobre begudes ensucrades envasades i sobre emissions de diòxid de carboni, així com fer uns ajustaments en relació amb els terminis de justificació de la base 21.4, i substituir la referència normativa al Reial decret 339/2004, de 27 de febrer sobre acreditació d'instituts de recerca sanitària, que consta al segon paràgraf de la base 3.1, pel vigent Reial decret 279/2016, de 24 de juny, sobre acreditació d'instituts de recerca biomèdica o sanitària, que l'ha derogat.
En conseqüència, mitjançant aquesta Ordre es modifica l'Ordre SLT/274/2016, d'11 d'octubre, per la qual s'aproven les bases reguladores per a la concessió de subvencions d'accions incloses en el Pla estratègic de recerca i innovació en salut 2016-2020, en els termes exposats.
Vistos els informes previs de l'Assessoria Jurídica i de la Intervenció Delegada del Departament de Salut;
D'acord amb els articles 92 i 93.a) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General de Recerca i Innovació en Salut i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Modificació de l'apartat 1 de la base 3 de l'Ordre SLT/274/2016, d'11 d'octubre.
Es modifica l'apartat 1 de la base 3 de l'Ordre SLT/274/2016, d'11 d'octubre, que passa a tenir la redacció següent:
Poden ser beneficiàries de les subvencions que regula aquesta Ordre, en els termes que estableixi en cada cas la convocatòria corresponent, sempre que desenvolupin la seva activitat de recerca a Catalunya, les entitats següents:
Els centres del sistema CERCA: entitats amb personalitat jurídica pròpia, sense ànim de lucre i amb seu a Catalunya, que tinguin com a objecte principal la recerca en la frontera del coneixement, creades o participades per l'Administració de la Generalitat i, si escau, juntament amb una o més universitats o amb altres entitats públiques o privades, que, d'acord amb la Llei 7/2011, del 27 de juliol, de mesures fiscals i financeres, hagin obtingut el reconeixement com a centre CERCA del departament competent en matèria de recerca.
Els instituts de recerca sanitària acreditats conforme al que estableixen el Reial decret 279/2016, de 24 de juny, sobre acreditació d'instituts de recerca biomèdica o sanitària, i les normes complementàries, que desenvolupin la seva activitat a Catalunya.
Els altres centres públics de R+D: organismes públics i centres amb personalitat jurídica pròpia dependents de l'Administració de la Generalitat de Catalunya o que hi estiguin vinculats, i els dependents de les administracions públiques territorials de Catalunya i els seus organismes o que hi estiguin vinculats, en qualsevol de les seves formes jurídiques, la fi i l'objecte social dels quals comprenguin l'execució directa d'activitats de recerca científica i tècnica, o els altres de caràcter complementari necessaris per al correcte progrés científic i tecnològic de la societat.
Les fundacions que, sota una personalitat jurídica independent, gestionin les activitats de recerca i innovació dels dispositius assistencials públics i privats del sistema de salut de Catalunya.
Les universitats: les universitats públiques, els seus departaments i instituts universitaris i les universitats privades amb capacitat i activitat demostrada en R+D, d'acord amb el que preveu la Llei orgànica 6/2001, de 21 de desembre, d'universitats.
L'Agència Estatal Consell Superior d'Investigacions Científiques (CSIC), mitjançant els seus centres que desenvolupin activitats de recerca a Catalunya.
Les entitats públiques i privades sense ànim de lucre que realitzin i/o gestionin activitats de R+D, generin coneixements científics o tecnològics, en facilitin l'aplicació i la transferència o proporcionin serveis de suport a la innovació a les entitats empresarials i que desenvolupin les activitats a Catalunya.
Els centres tecnològics o de suport a la innovació tecnològica d'àmbit català: entitats sense ànim de lucre i personalitat jurídica pròpia, que desenvolupin les activitats a Catalunya, creades amb l'objectiu de contribuir al benefici general de la societat i a la millora de la competitivitat de les empreses mitjançant la generació de coneixements o innovació tecnològica, realitzant activitats de R+D+I i desenvolupant-ne l'aplicació.
Les empreses, en qualsevol de les seves formes jurídiques, que exerceixin una activitat econòmica i que estiguin constituïdes vàlidament en el moment de presentar la sol·licitud per a l'ajut.
S'integren en aquest concepte les societats mercantils públiques, els ens públics empresarials i els empresaris individuals.
Dins del concepte d'empresa es diferencien les petites i mitjanes empreses (pimes).
De conformitat amb els articles 11.2 i 11.3 de la Llei 38/2003, de 17 de novembre, la condició de beneficiari es pot estendre als membres associats del beneficiari que es comprometin a efectuar la totalitat o una part de les activitats que fonamenten la concessió de la subvenció en nom i per compte del primer, i també es pot estendre a les agrupacions de persones jurídiques, públiques o privades, que, tot i que no tinguin personalitat jurídica, puguin portar a terme els projectes, les activitats o els comportaments o bé que estiguin en la situació que motiva la concessió de la subvenció.
Quan es tracti d'agrupacions de persones jurídiques, públiques o privades, sense personalitat, s'han de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de la subvenció que ha d'aplicar cada un dels membres.
En el cas d'agrupacions de persones jurídiques sense personalitat jurídica, s'ha de presentar el document de formalització de l'acord entre aquestes per a la realització conjunta de l'activitat subvencionada, amb els compromisos assumits per cada entitat, en el qual ha de constar, així mateix, la designació d'una persona representant o apoderada única de l'agrupació, que actua com a interlocutora amb l'Administració, i que ha de comptar amb poders suficients per sol·licitar, gestionar i percebre les subvencions corresponents i per complir les obligacions que com a beneficiària corresponen a l'agrupació.
No es pot dissoldre l'agrupació fins que no hagi transcorregut el termini de prescripció que preveuen els articles 39 i 65 de la Llei 38/2003, de 17 de novembre.".
Modificació de l'apartat 1 de la base 19 de l'Ordre SLT/274/2016, d'11 d'octubre.
Es modifica l'apartat 1 de la base 19 de l'Ordre SLT/274/2016, d'11 d'octubre, que passa a tenir la redacció següent:
El Departament de Salut ha de donar publicitat a les subvencions atorgades d'acord amb la normativa aplicable en matèria de transparència.".
Modificació de l'apartat 4 de la base 21 de l'Ordre SLT/274/2016, d'11 d'octubre.
Es modifica l'apartat 4 de la base 21 de l'Ordre SLT/274/2016, d'11 d'octubre, que passa a tenir la redacció següent:
Termini i lloc de presentació i esmena de la documentació justificativa.
El termini màxim per presentar la documentació justificativa és el 10 de febrer de l'any següent al que s'ha de portar a terme l'acció sol·licitada, tant si la convocatòria és d'abast anual o pluriennal.
La resolució de la convocatòria ha de preveure que la justificació es presenti per via telemàtica a través de la pàgina web Tràmits gencat [URL] o, si no és possible, de forma presencial en els registres del Departament de Salut, d'acord amb la normativa vigent.
El termini de justificació es pot ampliar de conformitat amb la normativa aplicable.
La falta de presentació de la documentació justificativa en el termini establert és motiu de revocació de la subvenció atorgada.
Quan el Departament de Salut apreciï l'existència de defectes esmenables en la justificació ho ha de posar en coneixement de l'entitat beneficiària i li ha de concedir un termini de deu dies hàbils per corregir-los.".
Aquesta Ordre entra en vigor l'endemà de la seva publicació en el Diari Oficial de la Generalitat de Catalunya.
Barcelona, 10 de juliol de 2017